Diari Oficial de la Generalitat Valenciana


Sumari del DOGV 6826, del 25-07-2012 (2012/7388)

RESOLUCIÓ de 17 de juliol de 2012, del conseller d'Hisenda i Administració Pública, per la qual es convoca un concurs per a la concessió dels guardons als Millors Projectes Europeus de la Comunitat Valenciana 2012.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6826

Data del DOGV
:   25-07-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/7388


Data del document
:   17-07-2012

Organisme emissor
:   Conselleria d'Hisenda i Administració Pública

Tipus de document
:   Resolució

Anàlisi jurídica

 Descriptors 

:   * distinció honorífica

RESOLUCIÓ de 17 de juliol de 2012, del conseller d'Hisenda i Administració Pública, per la qual es convoca un concurs per a la concessió dels guardons als Millors Projectes Europeus de la Comunitat Valenciana 2012. [2012/7388]
La globalització, la creixent competència i l'actual situació econòmica obliguen les regions, entitats i organitzacions a dissenyar instruments eficaços que els permeten fer front a les amenaces que planen sobre estes, i que permeten aprofitar les oportunitats que este nou entorn els oferix. En suport a esta labor, la Generalitat continua apostant per la participació en els més diversos programes europeus d'altres organismes i institucions.
Els projectes desenrotllats pels organismes i institucions valencianes en col·laboració amb socis de la resta d'Europa han possibilitat no sols el desenrotllament de la regió, sinó també la creació de xarxes de cooperació europea entre els seus participants.
En el marc de les noves perspectives financeres 2007-2013, esta participació constituïx una sòlida base per a futurs projectes en el camp del medi ambient, la innovació i el desenrotllament, i el coneixement, per a fer de la Comunitat Valenciana una regió més productiva i competitiva.
Així mateix, les circumstàncies financeres que suporta la Hisenda de la Generalitat comporten la necessitat de canviar els tradicionals premis que s'han vingut atorgant des de l'any 2006, cap a la concessió d'un guardó que premia el reconeixement, sense que això comporte aportació econòmica.
Després del Decret del Consell 119/2011, de 9 de setembre, pel qual s'aprova el Reglament Orgànic i Funcional de la Conselleria d'Hisenda i Administració Pública, s'assignen les competències de conéixer, difondre, planificar i controlar els fons estructurals de la Unió Europea a la Direcció General de Projectes i Fons Europeus.
Per este motiu, i amb l'objecte de donar suport a la participació en programes europeus, que tants beneficis comporta per al conjunt de la Comunitat Valenciana, es considera convenient la concessió de guardons als Millors Projectes Europeus de la Comunitat Valenciana 2012, en els àmbits d'innovació, medi ambient i desenrotllament del coneixement.
En virtut del que s'ha exposat, fent ús de les facultats que em conferix l'article 28 de la Llei 5/1983, de 30 de desembre, del Consell, resolc:
Únic
Convocar un concurs per a concedir els guardons als Millors Projectes Europeus de la Comunitat Valenciana 2012, i aprovar les bases per les quals es regula esta convocatòria, que s'inclouen com annex I d'esta orde. Esta acció s'emmarca en el Pla de Comunicació dels Programes Operatius FEDER i FSE de la Comunitat Valenciana 2007-2013.
Al tractar-se d'un acte administratiu, procedirà recurs de reposició (articles 116 i 117 de la Llei 30/1992) o bé directament recurs contenciós administratiu (articles 10 i 46 de la Llei de la Jurisdicció Contenciosa Administrativa).
València, 17 de juliol de 2012.- El conseller d'Hisenda i Administració Pública: José Manuel Vela Bargues.
ANNEX I
Bases de la convocatòria del concurs per a concedir els guardons Millors Projectes Europeus de la Comunitat Valenciana 2012
Base 1. Objecte
Constituïx l'objecte d'estes bases, la regulació del concurs per a concedir els guardons dels millors projectes europeus de la Comunitat Valenciana 2012, a fi d'incentivar la participació de les organitzacions, les institucions i les associacions valencianes, en el futur, i per a premiar el seu esforç, en el present, en l'àmbit dels projectes europeus.
Base 2. Modalitats i guardons
En esta convocatòria s'establixen les modalitats següents i s'entregarà un diploma a cada un dels projectes guardonats:
-Millor projecte mediambiental 2012: relacionat amb el medi ambient i/o les energies renovables.
-Millor projecte per al desenrotllament del coneixement intel·ligent 2012: projecte europeu que incentiva la formació de qualsevol organisme o ens de la Comunitat Valenciana així com el seu desenrotllament educatiu.
-Millor projecte d'innovació 2012: projecte europeu que millora els àmbits d'innovació i desenrotllament en qualsevol camp econòmic i social de la Comunitat Valenciana.
Base 3. Possibles sol·licitants
Podran presentar-se a esta convocatòria les organitzacions, les associacions, les fundacions i les entitats públiques i privades de la Comunitat Valenciana, participants en projectes europeus executats a la Comunitat Valenciana o l'execució dels quals estiga relacionada estretament amb esta.
Als efectes d'esta convocatòria, s'entén com a participant en un projecte europeu la persona jurídica (organització, associació, entitat, organisme o fundació) que haja sigut beneficiària directa de la subvenció europea destinada al projecte corresponent, en qualitat de soci o líder d'este.
S'admetran únicament els projectes europeus finalitzats o executats en més d'un 80% en data la publicació de les presents bases.
Base 4. Criteris de valoració
Les sol·licituds es baremaran d'acord amb els següents criteris i ponderació:

Per tant, els projectes de l'àmbit de la innovació podran aconseguir una puntuació màxima de 80 i els projectes dels dos àmbits restants podran aconseguir una puntuació màxima de 100.
Base 5. Presentació de la sol·licitud i altres documents
1. El formulari de sol·licitud, que figura com annex II a esta resolució, estarà, així mateix, disponible en la pàgina web de la Direcció General de Projectes i Fons Europeus, en l'adreça següent: .
El formulari de sol·licitud firmat pel titular, o representant legal, anirà acompanyat dels documents següents:
a) Memòria descriptiva del projecte (original i dos còpies) redactada en qualsevol de les dos llengües oficials de la Comunitat Valenciana, amb un màxim de 10 folis, on es reflectisquen les dades següents: l'organització líder del projecte, les associacions o les organitzacions participants, la justificació, els objectius, les activitats realitzades i els resultats obtinguts. S'adjuntarà esta memòria també en suport informàtic (format Word). El format que s'utilitze haurà de facilitar la possible difusió o publicació.
b) Documentació acreditativa de les activitats realitzades que permeta valorar la candidatura i, en especial, el grau d'execució del projecte.
c) Documentació que acredite la personalitat del sol·licitant: estatuts vigents registrats i poders de representació.
2. Sense perjuí del que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, els sol·licitants que desitgen participar en la present convocatòria de guardons hauran de presentar la seua sol·licitud, i la documentació a què es referix l'apartat anterior, preferentment en el Registre General de la Conselleria d'Hisenda i Administració Pública, ubicat en el carrer Palau, número 14, 46429 de València.
Base 6. Termini de presentació
El termini de presentació de sol·licituds serà de 2 mesos a partir de l'endemà de la publicació de la present convocatòria en el Diari Oficial de la Comunitat Valenciana.
Base 7. Resolució del concurs
1. Per a la resolució del concurs es constituirà un jurat integrat per les persones següents:
-President: el secretari autonòmic d'Hisenda i Pressupostos, o persona que el substituïsca.
-Vocal: el director general de Projectes i Fons Europeus, o persona que el substituïsca.
-Vocal: la directora general de Relacions amb la Unió Europea o persona que la substituïsca.
-Secretari: un tècnic de la Direcció General de Projectes i Fons que actuarà amb veu però sense vot.
2. El jurat examinarà els treballs preseleccionats i formularà la seua proposta. Podrà sol·licitar documentació addicional per a una millor valoració dels projectes. Així mateix, el jurat podrà declarar deserts els guardons.
3. El funcionament del jurat haurà d'adaptar-se al que establixen estes bases així com a les regles contingudes en el capítol II del títol III de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
4. La competència per a resoldre la present convocatòria correspon al conseller d'Hisenda i Administració Pública, a proposta del jurat.
5. El termini per a resoldre i notificar serà de sis mesos des de la data de la publicació en el Diari Oficial de la Comunitat Valenciana d'esta resolució. Transcorregut el dit termini sense que s'haja produït resolució expressa, els participants podran entendre que el seu projecte no ha sigut guardonat.
6. La resolució per la qual es concedisquen els guardons serà comunicada als interessats i publicada en el Diari Oficial de la Comunitat Valenciana.
Base 8. Publicitat de les actuacions
Els guardonats hauran de donar l'adequada publicitat al caràcter públic del reconeixement rebut i es comprometen a fer publicitat de la seua condició de guardonats en les capçaleres, els anuncis i les memòries, així com en qualsevol altra publicació o difusió de l'activitat objecte del reconeixement, especificant l'any en què van ser guardonats.
Base 9. Acceptació de les bases
La participació en el concurs suposa la total acceptació de les presents bases.